
REZUMATUL CURSULUI 


Cursul debutează cu unele precizări conceptuale referitoare la termenul de creativitate, 
termen ce a fost propus în psihologie de către G. Allport, în 1937, şi a cărei importanţă a fost 
subliniată de J. P. Guilford în jurul anului 1950. Astfel, ne vom opri asupra diferenţierilor existente 
între creativitate, pe de o parte, şi invenţie, inovaţie, descoperire, inspiraţie, talent, geniu, pe de altă 
parte, şi apoi asupra diverselor definiţii date creativităţii în literatura de specialitate. Plecând de la 
premisă că definitorii pentru creativitate sunt noutatea şi originalitatea, avem în vedere şi 
următoarele calități relevante pentru produsul procesului creator: productivitatea, utilitatea, 
eficienţa, valoarea, ingeniozitatea, noutatea, originalitatea. De asemenea, avem în vedere teoriile 
autorilor: I. A. Taylor, S. Gollan, F. Baron, A. Koestler cu privire la diferenţierea activităţii 
creatoare de cea reproductivă, precum şi nivelurile de structurare a creativității (C.W. Taylor) şi 
anume creativitatea expresivă (specifică vârstelor mici, important fiind comportamentul creativ şi 
nu abilitatea sau calitatea produsului), creativitatea productivă (contribuţia personală este redusă, 
folosindu-se tehninile cosacrate deja), creativitatea inventivă (prin care se aduc ameliorări unor 
utilaje, teorii controversate), creativitatea inovativă (presupune găsirea unor soluţii noi, originale, cu 
importanţă teoretică sau practică) şi creativitatea emergentivă (se ajunge la revoluționarea unor 
domenii ale tehnicii, ştiinţei sau artei) . 

În privinţa definirii noțiunii de creativitate, există, în literatura de specialitate, următoarele 
accepțiuni inportante: 

- creativitatea ca produs, definițiile incluzând caracteristici ale acestui produs: noutatea, 
originalitatea, valoarea, utilitatea socială, aplicabilitatea lui vastă; în acest sens, amintim 
definiţia dată de Al. Roşca: ansamblul “ factorilor subiectivi şi obiectivi care duc la realizarea, 
de către indivizi sau grupuri, a unui produs original şi de valoare”; 

- creativitatea ca proces prin care se redă caracterul fazic al procesului creator, neexistând un 
consens cu privire la numărul şi succesiunea etapelor, dar indiferent de această ordine, 
important este caracterul dinamic, evolutiv al creativităţii, prin care se face trecerea de la 
potenţialitate la aspecte manifeste; 

- creativitatea ca potenţialitate general umană, care există în grade şi proporţii diferite la fiecare 
individ uman, şi astfel se poate vorbi de posibilitatea intervențiilor formative şi de educare; 

- creativitatea ca dimensiune complexă a personalităţii, care integrează întreaga activitate psihică 
şi personalitatea individului, fiind una din cele mai complexe ale personalității. 

Preocupările referitoare la fenomenul creativităţii sunt frecvente în istoria psihologiei, şi în 
acest sens, amintim teoriile: teoria psihanalitică [prin teoria sublimării pot fi explicate nu doar 
lapsusurile, visele, simptomele psihonevrotice, violenţei, dar şi creaţia (S. Freud); creativitatea este 
o modalitate privilegiată de a anihila complexul de inferioritate, devenind util societății (A. Adler)]; 
teoria asociaționistă [creativitatea presupune un proces asociativ in urma cărora apar combinaţii noi 
(J. Maltzman, S.A. Mednick)]; teoria gestaltistă [creativitatea trebuie să aibă în vedere întregul 
problemei, pentru a descoperi structura internă a situaţiei respective; creativitatea presupune 
înţelegerea problemei prin intuiţie, şi nu prin rațiune (Wertheimer)]; teoria behavioristă 
(creativitatea individuală este influenţată de modul în care au fost stimulate manifestările sale 
creative, C.F. Osgood, R. Rosman, J. Parnes, R. Hyman); teoria existenţialistă (umanista) 
[unicitatea umană poate fi valorificată prin creație, factorul major fiind tendința congenitală spre 
autorealizare (A. Maslow, C.Rogers, R. May)]; teoria culturală (interpersonală) a personalității 
[subliniază contribuția factorilor de mediu, de cultură, în geneza creației (M. Mead, M. J. Stein, 
H.H. Anderson, M. Tumin); de exemplu, M. Mead considera că sunt stimulative pentru creativitate 
acele culturi care încurajeaza gândirea divergentă]; teoria factorială [este prezentată o concepție 
sistemică asupra creativității, în care sunt subliniate aptitudinile esențiale ale gândirii divergente: 
fluiditatea, flexibilitatea, originalitatea, elaborarea, sensibilitatea față de probleme, redefinirea (H. 
G. Gough, W. J. Brittan, K. R. Brittel, V. Lawenfeld)]. 


În plus, amintim şi teoriile recente ale creativităţii prezentate de autorii: Teresa Amabile 
(adoptarea unei decizii presupune creativitatea, iar soluţiile creative asigură rezolvarea problemei cu 
eficiență dispunând de eleganţă şi simplitate; modelul structural al creativităţii presupune 
următoarele componente: calificarea în domeniul respectiv, abilități creative, motivaţie intrinsecă 
pentru sarcină), Robert W. Weisberg, care prezintă o abordare integralistă (experienţa trecută 
serveste drept baza pentru produsele creatoare ale individului, fiind implicat efortul individual 
anterior şi experienţa altora); H. Gardner, cu o abordare holistă a creativităţii, al carei cadru de 
analiza se structurează pe mai multe niveluri: nivelul subpersonal, nivelul personal, nivelul 
intrapersonal, nivelul multipersonal, (şi care a pornit de la studiul vieţii şi activității unor 
personalități creatoare cu realizări remarcabile: Freud, Einstein, Picasso, Stravinsky); M. 
Csiksentmihalyi, care vede in creativitate rezultatul interacțiunii a trei sisteme: setul instituţiilor 
sociale, domeniul cultural stabil, individul, care este cel care aduce schimbări în domeniu; Michel şi 
Bernadette Fustier pentru care teoriile actuale ale creativităţii îşi au originile în 5 curente istorice: 
curentul clasificator sau logic (Platon), curentul experimental (F. Bacon, Stuart Mill şi H. Taine, 
Claude Bernard), curentul funcţional , curentul combinatoric (A. Moles, C. Mednick, C. Koestler), 
curentul intuitiv , descoperirea rolului inconştientului (Freud, Jung, Adler, Bergson,); R. Stenberg şi 
J. Davidson care subiliază importanţa insight-ului în creativitate; C. Rogers, Rollo May, care văd în 
procesul creativ o expresie a actului de autoactualizare al oamenilor; teoria lui G. T. Land este 
punctul de vedere pentru perspectiva Mihaelei Roco cu referire la ciclurile cresterii şi dezvoltării ale 
unei persoane a căror extindere depinde de nivelul ei intelectual, emotiv şi cultural: stadiul formativ 
sau cel de creştere aditivă, stadiul normativ sau de creştere replicativă, stadiul integrativ sau de 
creştere acomodativă, stadiul transformaţional sau de creştere creativă. 

În literatura de specialitate se vorbeşte fie de două categorii distincte de factori, care sunt 
inhibitori sau stimulatori pentru creativitate, fie de rolul diferit pe care îl pot avea aceaşi factori, 
stimulativi în anumite condiţii şi perturbanţi în altele, în absenţa factorilor stimulativi sau când 
există opuşii lor, putându-se vorbi de blocaje ale creativităţii. De asemenea, există opinii diferite cu 
privire la taxonomia acestor factori: 

- Anca Munteanu vorbeşte de următoarele categorii: factori psihologici [în care sunt incluşi 
factori intelectuali (gândirea divergentă, gândirea convergentă, stilul perceptiv), factori 
nonintelectuali (motivaţia, caracterul, afectivitatea, temperamentul rezonanţa), aptitudinile 
speciale (aptitudinea organizatorică, aptitudinea matematică, aptitudunea pedagogică)], factori 
biologici [ereditatea, vârsta, sexul, sănatatea mentală], factorii sociali [condiţii socio-economice 
şi culturale, condiţii educative (familia, şcoala)]; 

- Maria Moldoveanu se referă la factori endogeni şi exogeni: factorii individuali menţionaţi sunt: 
motivaţionali, forţa idealului creator, cultura, iar cei exogeni, grupurile sociale şi influenţa lor, 
elitele; la interferența dintre aceste două categorii de factori se află factorii interpersonali, 
intrucât personalitatea creatoare trebuie să gestioneze relaţiile interpersonale pentru a stimula 
potenţialitatea creatoare individuală şi a grupurilor din care face parte. 

- Mihaela Roco face următoarele distincţii: A. bariere legate de raporturile interumane: bariere 
legate de contextul socio-cultural [conflictul de valori şi lipsa cadrelor de referinţă, 
condiţionarea şi manipularea prin intermediul mass-media, prejudecățile, diferenţele culturale, 
nonintegrarea frustraţilor (ca reacții la frustrare sunt amintite: fuga, agresivitatea, transferul, 
compensarea, resemnarea, integrarea frustrărilor)], bariere datorate fricii endemice [înfruntarea, 
agresivitatea, principiul competiţiei, rezistenta la schimbare, lipsa încrederii în sine], bariere 
datorate atitudinilor individualiste [comportament egocentric, necunoaşterea propriei persoane, 
sentimentele de incompetenţă sau insuficienţă, lipsa obiectivităţii şi realismului, pasivitatea 
excesivă]; B. blocaje ale creativităţii: blocaje de tip emoţional (teama de greşeală, dificultatea de 
schimbare a stilului de gândire, teama de a nu fi minoritar, dependenţa faţă de opiniile altora), 
blocaje de ordin cultural (dorinţa de conformare față de modelele culturale, slaba capacitate de 
modificare a ideilor, conformismul faţă de ideile vechi şi faţă de grup, reacții de tipul “totul sau 
nimic”), blocaje de ordin perceptiv (incapacitatea de a se interoga asupra evidentului sau de a 
distinge între cauză şi efect, dificultăți de a defini problema, de a destructura problema în 


elemente care pot fi manipulate, discordanţa între proiectele personale şi cele ale altora, 
comoditate, frica de a nu face ceva greşit, oboseala sau sănătatea precară), blocaje ce ţin de 
relația individ-grup (lipsa comunicării, marginalizarea, lipsa de autenticitate, izolarea, 
dependenţa). 

- J. P. Guilford enumera următorii factori principali ai creativităţii: sensibilitatea faţă de 
probleme, flexibilitatea spontană, aptitudinea de a gândi abstract, originalitatea, fluența 
ideaţională, abilitatea de a vedea asemănările şi deosebirile, aptitudinea de a restructura, de a 
organiza şi a elabora. In aceaşi ordine de idei, R. Meili considera că factorii inteligenței 
generale, plasticitatea şi fluiditatea, corespund factorilor de creativitate, flexibilitatea şi fluenţa. 


Un alt aspect important al cursului de psihologia creativităţii este cel legat de descrierea 
fazelor procesului creator, aspect ce este, de asemenea variat abordat de diferiţi autori: 

e G. Wallas enumera fazele: prepararea, incubaţia, iluminarea, verificarea; 

e Max Dessoir: iluminarea, conturarea concepţiei, obiectivarea concepţiei într-o schiță sau 

proiect, executarea proiectului; 

R. Muller-Freienfels: inspiraţia, pregătirea, concepția, execuţia; 

Th. Ribot: încolţirea ideii, relevarea ei, iluminarea, modelarea definitivă a construcţiei; 

Tudor Vianu: pregătirea, inspiraţia, invenţia, execuţia; 

Moles şi R. Calude: informarea, incubaţia, iluminarea, verificarea; 

Şt. Odobleja: descoperirea întrebării; analiza, sinteza, clasificarea, definirea, divizarea; 

verificarea; obiectivarea; retorica; critica; scrierea operei; 

e |]. Taylor: pregătirea sau cercetarea informaţiilor, incubaţia, iluminarea sau înţelegerea, 
verificarea; 

e A. Munteanu adopta perspectiva lui G. Wallas descriind, astfel, etapele procesului creator: 
prepararea este o etapă de acumulare care presupune apelul la tezaurul de informaţii dobândite 
de individ în istoria sa culturală, dominanţa sa fiind, deci, instruirea; incubaţia este faza de 
aşteptare, în care, deşi individul rămâne conectat la problemă, terenul de confruntat este 
influenţat şi de factori abisali; iluminarea este momentul de apriţie a soluţiei la problema ce l-a 
frământat pe creator, este etapa în care sunt implicate aspecte cognitive dar şi afective, întreaga 
personalitate a creatorului; verificarea este cea care desavârşeşte procesul creator, şi care 
presupune obiectivizarea ideii în ceva perceptibil; aceste etape sunt variabile ca extindere de la 
un creator la altul, fapt dovedit de studiul biografiilor unor mari personalităţi. 

Autoarea româncă Anca Munteanu face distincția între mijloace specifice şi nespecifice de 
diagnoză a creativităţii. Astfel, mijloacele nespecifice amintite sunt: randamentul şcolar, notele 
obţinute la disciplina preferată, activităţile extraşcolare (cercuri, concursuri, activităţi de timp liber). 
În aceeaşi ordine de idei, E. P. Torrance sugerează că sunt simptomatice pentru creativitate 
următoarele conduite: capacitatea de a-şi ocupa timpul liber într-un mod atractiv, preferința 
pentru o vestimentaţie deosebită, tendința de a depăşi sarcinile strict şcolare, posibilitatea de 
amuzament cu lucruri simple, multe întrebări de tipul “de ce” şi “cum”, plăcerea de a organiza 
jocuri, tendinţa de a povesti descoperirile sale, curajul de a încerca ceva nou, tendinţa de a desena în 
timp ce profesorul predă, capacitatea de fructificare la maxim a simţurilor. Întrucât aceste modalităţi 
nespecifice oferă doar aproximarea referitoare la profilul creativ al elevilor şi al adulţilor, autoarea 
sugerează apelul la un registru diversificat de metode specifice: 

a. metode de diagnoza creativităţii la copil: analiza produselor activităţii (se referă la 

produsele activităţii solicitate de şcoală, dar şi la cele realizate din proprie inițiativă, iar 

instrumentele folosite pot fi chestionarul Minnesota, scalele de evaluare), studiul de caz 

(investigarea unui singur subiect prin mai multe metode), metoda aprecierii şi autoaprecierii 

(folosită de profesori, părinţi şi de către subiectul însuşi), metoda testelor ( se pot folosi următoarele 

baterii: Gulford, Minnesota, M.A. Wallach şi N.Kogan, W. J. Getzels, W. Jackson); 

b. metode de diagnoza creativității la adult: metoda biogratică (se poate folosi longitudinal 

sau retrospectiv; se studiază detaliat marile personalităţi creatoare, prin folosirea tuturor 

documentelor existente despre ele); metoda longitudinală (urmăreşte schiţarea profilului psihologic 


al unei persoane, informaţiile fiind recoltate pe măsura derulării fenomenului); metoda caselor de 
evaluare (în week-end-uri se formează grupuri eterogene de 10 persoane, care vor fi confruntate cu 
situaţii naturale pentru a li se studia comportamentul, în plus evaluarea este completată de 
examinări cu teste, chestionare, convorbiri); ar fi de menţionat faptul că, atunci când folosim 
convorbirea şi chestionarul, o importanţă deosebită trebuie acordată formulării întrebărilor, întrucât 
unele date care sunt importante pentru studiul psihologic, pot fi considerate de creator ca fiind 
nerelevante. 

Pornind de la premisa că orice individ normal îşi poate dezvolta cel puţin un nivel minim de 
creativitate, mărirea numărului de inventatori dintr-o ţară ar putea fi obtinută prin asigurarea unor 
condiţii favorabile dezvoltării imaginaţiei. Metodele de stimulare a creativității au ca scop 
înlăturarea blocajelor creative şi pot fi grupate în metode ce se adresează personalităţii şi cele ce se 
adresează produsului creator: 

a. metodele destinate personaliăţii creatoare au ca finalitate echilibrarea psihică a individului, 
ieşirea din rutină, din cotidian, pentru a se asigura terenul favorabil procesului creator, prin 
înlăturarea iritabilităţii, a încordării anxietăţii, neîncrederii în propriile resurse şi a spiritului critic. 
Aceste metode pot fi grupate în metode psihoterapeutice (terapiile individuale, psihoterapiile de 
grup, metode de valorificare a calităţilor ambianţei fizice şi interpersonale, metode de relaxare) şi 
metode sugestive (sugestopedia, sofrologia, controlul mental Silva, hipnoterapia). 

b. metode destinate produsului creator pot fi , de asemenea, împarţite în metode imaginative şi 
metode raţionale. 

-metodele imaginative cele mai importante sunt: brainstormingul (elaborată de A. Osborn, se 
bazează pe două principii fundamentale: amânarea criticii pentru a se putea emite idei, soluţii, şi 
productivitatea ideativă ridicată pentru a se putea obține idei viabile; metoda se desfaşoară în două 
etape: etapa luminii verzi, în care fiecare participant spune tot ce-i trece prin minte în acel moment, 
aceste idei fiind înregistrate, şi etapa luminii roşii, în care experţii fac evaluarea ideilor emise în 
grup), sinectica (elaborata de W. J. Gordon, este o metodă calitativă pentru că se elaborează o 
singură idee ce este ajustată, pornind de la următoarele două principii: 1. transformarea straniului 
în familiar şi 2. transformarea familiarului în straniu, prin distanţarea de problemă; sinectica se 
foloseşte de următoarele strategii: analogii directe, personale, simbolice, fanteziste, inversiuni; 
etapele care se parcurg în derularea sinecticii sunt: P. A. G. (problem as given) — prezentarea 
problemei de către conducătorul grupului, P. A. U. (problem as understood) — redefinirea problemei 
de către grup sau transpunerea straniului în familiar, transformarea familiarului în straniu prin 
distanţarea de problemă, ultima etapă, revenirea la problemă, prin transformarea straniului în 
familiar sau explicarea soluţiei în termeni accesibili), metoda Philips 6-6 (elaborată de J. D. 
Philips; un grup de persoane de 30-50 membrii, cu specializări diferite, este împartit în echipe de 6 
persoane, fiecare având un lider, se discută timp de 6 minute , în final realizându-se sinteza ideilor 
emise în fiecare grup), discuţia Panel (se desfaşoară în cadrul unui grup de 5-7 persoane cu 
specializare în domeniul respectiv, în faţa unui auditoriu, care intervine prin intermediul unor 
cartonaşe pe care se scriu întrebări, sugestii, ce pot influenţa dicutiile din cadrul grupului principal), 
metoda 6-3-5 (se formează grupuri de 6 persoane care răspund la problemă în scris, pe o foaie cu 
trei coloane, în maxim 5 minute), metoda Delphi (se completează un chestionar de către un grup de 
experţi, răspunsurile sunt apoi colectate şi retransmise aceloraşi persoane, dar insoţite de 
răspunsurile celorlate persoane, obținându-se, astfel, o ajustare a acestora; proba se termină atunci 
cand 50% din participanţi ajung la un consens), metoda Frisco (presupune atribuirea unor roluri 
cum sunt: tradiționalul, exuberantul, pesimistul, optimistul; sunt constituite două echipe, una care 
abordează problema în mod clasic, şi cealaltă formată din experţi care ajustează soluțiile emise de 
prima echipă); 

-metodele raţionale cele mai importante ce pot fi amintite sunt următoarele: metoda listelor 
(se bazează pe descompunerea unei probleme în elementele sale componente, pentru îmbunătățirea 
fiecareia în parte; M. S. Allen prezintă listele de “relaţionare forțată”, prin care soluțiile pot fi 
obtinuţe prin asocierea unor elemente diferite), metode matriceale (prin care se pot obţine matrici 


bi, tri sau multidimensionale, prin asocierea şi combinarea variabilelor ce sunt asociate pe 
orizontală şi pe verticală). 

Dezvoltarea creativităţii ar trebui să cuprindă ansamblul influențelor care pot fi exercitate de 
ambianța, să înceapă de la cele mai fragede vârste şi să continue şi după terminarea şcolarităţii. 

Personalitatea creatoare a fost abordată fie ca o persoană cu aptitudini şi atitudini crative, 
motivată să realizeze produse noi şi originale, fie ca o “însuşire general umană”, (după cum spunea 
S. Chelcea), cu accentul pus pe condiţiile ce pot fi favoriza obiectivarea capacităţilor în produse, 
idei, soluţii. 

Creatorul este descris de A. Munteanu astfel: receptivitate față de nou, pasiune pentru 
creaţie, instruire, imaginaţie, cultură, originalitate, tenacitate, pregătire de specialitate. Un alt autor 
român a realizat următoarea tipologie a creatorilor: 1. tipul cu indice mic de creativitate (capacitate 
redusă de acumulare şi comprehensiune a informaţiilor, capacitate asociativ-combinatorică mică, un 
fond energetic-stimulativ scăzut); 2. tipul volitiv (dominantă este latura motivaţional-afectivă, iar 
cea  asociativ-combinatorie este slab reprezentată, aceste peroane conservându-şi energia 
neproductivă); 3. tipul cumulativ (acumularea unui număr mare de informaţii din multe domenii nu 
este însoţită de combinarea acestora pentru a se obţine produse noi şi originale); 4. tipul cumulativ- 
volitiv (capacitate asociativ-combinatorie mare, dar o cantitate relativ redusă de informaţii); 5. tipul 
combinativ-nevolitiv (capacităţi asociativ-combinatorii sunt asociate unui nivel scăzut al 
dimensiunii volitive); 6. tipul cumulativ-combinativ (“geniul creator” , care are cel mai mare nivel 
al indicelui creativ, dispunând de multiple cunoştinţe pe un fond energetiv-stimulativ ridicat şi o 
capaciate asociativ-combinatorie mare); 7. tipul combinativ-fabulativ (nu dispun de o bună 
reprezentare a funcţiei critice, pe când cea asociativ-combinatorie este excesiv reprezentată, 
putându-se ajunge la fantezii nerealiste); 8. tipul combinator-critic (între gândire şi imaginaţie există 
echilibru, fiind generatoare de idei realiste noi şi originale); 9. tipul combinator-hipereritic (la care 
ideile originale sunt blocate, fără a se obiectiva în produse creative, întrucât dominantă este funcția 
critică); 10. tipul ideativ (identifică uşor soluțiile ingenioase, este apt pentru activităţi de concepţie, 
dar este nepotrivit pentru proiectare şi construcție); 11. tipul ideativ-imagistic (există un echilibru 
între capacitatea de vizualizare a ideilor şi ideatie); 12. tipul imagistic (funcția imagistică este 
superior dezvoltată, capacitatea de elaborare a ideilor noi, mai putin şi sunt potriviți pentru 
activitatea de proiectare); 13. tipul ideativ-imagistic-obiectual (prezintă un nivel ridicat al 
structurilor ideative, imagistice şi obiectuale, cu posibilitatea de elaborare a ideilor noi şi originale , 
dar şi de a le proiecta, transpune în obiecte concrete, funcţionale). 

Motivația, un factor important în declanşarea şi explicarea procesului creator, în declanşarea 
şi concentrarea pe obiectivele stabilite, a fost abordată din mai multe perspective teoretice: teoria 
psihanalitică (forţele psihologice care determină comportamentul creator sunt de natură 
inconştientă, motivaţia creatorilor fiind cea care determină decizia de creaţie); teoria lui A. Maslow 
(nevoile de autoactualizare sunt cele mai importante pentru activitatea creatoare; nevoia de a crea 
este specifică unui număr restrâns de persoane şi este satisfăcută după ce sunt satisfacute şi celelalte 
nevoi, de la nivelele inferioare); A. Moles prezintă piramida nivelului cultural care prezintă 
nivelurile culturale dintr-o populaţie, care se întind de la nivelul analfabeţilor, până la ultimul nivel, 
cel al creatorilor intelectuali); teoria lui Fr. Heryberg (satisfacția sau insatisfacția individului este 
factorul motivaţional fundamental); Ch. Hughnes (nevoile de dezvoltare sunt nevoi de personalitate 
dinamice, motivând conduitele umane); Maria Moldoveanu (nevoile prin care creatorii îşi 

motivează demersurile creative sunt: a. nevoi spirituale (“a fi prețuit”, “a se întrece pe sine”, “dă un 

sens înălțător vieţii”, “a demonstra celorlalți forţa talentului înnăscut”); b. nevoi sociale şi culturale 
(“a fi printre cei mai buni”, “a contribui la afirmarea domeniului”, “a continua opera înaintaşilor”, 
“a face ceva deosebit pentru profesie”). 

În privinţa aptitunilor speciale şi a importanţei acesteia pentru creativitate trebuie amintite 
contribuţiile lui McKinnon (care distingea inteligenţa verbală, superior dezvoltată la scriitori, de cea 
spaţială, superior dezvoltată la arhitecţii înalt creatori), A. Roe (aptitudinile speciale, numerice, 
spatiale, verbale, sunt relevante pentru diverse domenii ale ştiinţei), J. P. Guilford [care plecând de 


la conţinutul aptitudinilor, vorbeşte de 4 tipuri de inteligenţă: 1. inteligenţa concretă (aptitudinile 


implicate în utilizarea imaginilor figurale, informaţii în forma concretă receptată prin văz, auz, care 
nu sunt transformate în semne sau cuvinte; persoanele cu aceste aptitudini pot fi mecanici, 
operatori de maşini, artişti, muzicieni); 2. inteligenţa simbolică (informaţia este prezentată sub 
formă de semne ce nu au semnificaţii în ele însele, cum sunt alfabetul, numerele, notele muzicale, 
dar au importanţă pentru recunoaşterea cuvintelor, în scrierea şi operarea cu numere, având 
importanţă pentru limbaj şi matematică); 3. inteligenţa semantica (operează cu informaţii sub formă 
de înţelesuri ataşate cuvintelor, informaţii cu importanţă pentru comunicarea verbală şi gândire, 
pentru înţelegerea lucrurilor în termeni de concepte verbale); 4. inteligenţa socială şi empatia 
(poate fi exersată în interacţiunile personale în care un rol deosebit îl are cunoaşterea atitudinilor, 
dorințelor, intenţiilor, percepţiilor, acţiunilor celorlalți. 

Relaţia dintre aptitudinile speciale şi inteligenţă nu este neapărat directă, după cum putem 
observa în următoarele cazuri: aptitudinea senzorio-motorie implicată în arte plastice, sport 
corelează slab sau deloc cu inteligenţa; aptitudinea matematică corelează mai mult cu inteligenţa 
având următoarele componente: capacitatea de generalizare cu uşurinţă şi extensiv, capacitatea de a 
transpune cu uşurinţă principiul de rezolvare a unei probleme la altele ce fac parte din aceeaşi 
categorie; aptitudinea tehnică corelează nesemnificativ cu inteligența şi are următoarele 
componente: dexteritatea manuală, percepţia spaţială, gândirea tehnică, informaţia tehnică; 
aptitudinea muzicală corelează nesemnificativ sau deloc cu inteligența şi are următoarele 
componente: simţul ritmului, al inaltimii şiintensitatii sunetului, simtul memoriei tonale; aptitudinea 
pentru arta grafică, de asemenea, corelează nesemnificativ cu inteligenţa, dispunând de următoarele 
componente: abilitatea de a desena, fixarea rapidă şi precisă a imaginii vizuale a obiectelor, 
conservarea imaginii vizuale pe o durata mare. Corelaţia nesemnificativă dintre aptitudinea 
muzicală şi pentru arta grafică şi inteligenţă, nu înseamna că pentru a obține reuşita în aceste 
domenii nu contează deloc nivelul intelectual sau că inteligenţa ridicată asigură automat 
creativitatea muzicală şi artistică. Creativitatea este influenţată preponderent de flexibilitatea, 
fluenţa şi originalitatea gândirii, calitaţi specifice gândirii creatoare divergente. Dar, fiecărui tip de 
creaţie (ştiinţifică, tehnică, artistică) îi corespunde un anumit tip de inteligenţă, din cele amintite 
anterior în modelul lui J. P. Guilord. 

Aptitudinile creatorului delimitează latura psihologică a creativităţii, iar atitudinile 
dimensiunea ei culturală. 

Un alt capitol al cursului se referă la formele creativităţii, care pot fi diferenţiate pornind de 
la următoarele criterii: aspectul (procesul) creator, după care putem distinge creativitatea 
individuală de cea colectivă (de grup); domeniul în care se manifestă creativitatea, prin care putem 
diferenţia creativitatea tehnică şi ştiinţifică de cea artistică. 

Creativitatea individuală şi cea de grup (colectivă) sunt forme ale creativităţii ce nu pot fi 
separate total, întrucat în orice colectiv creator este implicat şi potenţialul creator al fiecărui individ 
creator. Mihaela Roco distinge grupul creativ (ca modalitate de stimulare a creativităţii, fiind 
organizat după principii specifice creaţiei) de grupul creator (microcolectivitatea reală care prin 
rezultatele activităţii dovedesc că sunt înalt creatoare). Conform aceleaşi autoare cea mai nimerită 
perspectivă de abordare a creativităţii de grup este cea sistemică: 

-planul individual (aptitudinile şi atitudinile, pregătirea profesională a fiecărui membru); 

-planul interactional (ce include componenta profesională - relaţiile ce se stabilesc intre membrii 
grupului pentru indeplinirea sarcinilor profesionale si componenta  interpersonală - 
comportamentele indivizilor în cadrul grupului); 

-planul organizațional (structura, mărimea, funcțiile colectivului, personalitatea liderului). 

În cadrul grupului există anumiţi factori care determină creativitatea colectivă, şi anume: 

1. sarcina ce poate fi rezolvată în grup trebuie să îndeplinească următoarele condiții: să fie riguros 
formulată; să aiba mai multe soluţii de rezolvare; să poată fi împarţiti în mai multe componente; să 
se poată delimita contribuţia fiecărui individ, dar şi a grupului; să existe posibilitatea modificării 
parametrilor sarcinii; să permită corelaţii între performanţele individuale şi cele colective; 

2. componenţa grupului sau raportul omogenitate-eterogenitate a diverselor calităţi ale indivizilor 
grupului; omogenitatea (aptitudinală şi motivaţională) este stimulativă atunci când contează 


atmosfera grupului pentru rezolvarea sarcinii, iar eterogenitatea (însuşiri de personalitate, atiudini, 
stiluri cognitive, pregătire, experienţa profesională) este recomandată in condiţiile în care se 
folosesc mai multe resurse. 

3. aspectele psihosociale exprimă rezultatul dinamicii grupului, care exprimă trăsăturile, 
personalitatea grupului, numită de R. B. Cattell syntalitate, şi de K. Lewin — atmosferă. Formarea, 
stabilitatea şi eficacitatea grupului depind în mare masură de relațiile interpersonale ce se stabilesc 
în cadrul grupului. Un grup creativ ar trebui să aibă următoarele trăsături (M. Roco): un nivel ridicat 
al intercunoaşterii, un nivel ridicat al simpatiei, profunzimea şi stabilitatea preferințelor. 

4. organizarea şi funcționarea grupului influenţează nivelul creativității prin următoarele elemente: 
persoana (să dispună de energie, pasiune, participare benevolă, atracţie faţă de grup, încredere în 
forţele proprii, nonconformism, capacitatea de asumare a riscului); grupul (persoanele să fie 
reprezentanţi din profesii diferite, între persoane să existe relaţii amiabile); problema (alegerea şi 
prezentarea corespunzătoare a problemei ce trebuie rezolvată, neincluderea unor experți în grup); 
mărimea grupului (numărul optim este de 12 persoane, cu unele diferenţe, în industrie — 10 
persoane, în şcoală — 4 persoane); sistemul de apreciere (să fie omogen ca formă şi conţinut pentru 
toți membrii, dar în acelaşi timp obiectiv); antrenarea grupului creativ (după principiului 
brainstorming-ului, sau al sinecticii). 

5. personalitatea conducătorului de grup: stilul de conducere democratic este cel mai potrivit pentru 
stimularea potenţialului creator, stil caracterizat prin următoarele: luarea deciziilor se face în 
comun, la rezolvarea sarcinilor participă toți membrii, repartizarea se face prin raportare la 
interesele şi pregătirea membrilor, implicarea şefului în muncă se face în mod direct, sistemul de 
apreciere este obiectiv. 

Creativitatea individuală şi cea de grup sunt eficiente în funcție de anumite contexte: pentru 
creativitatea orientată, atât cea individuală cât şi cea de grup pot fi la fel de eficiente, iar în 
creativitatea constructivă, mai potrivită este creativitatea de grup. 

Creativitatea ştiinţifică şi tehnică şi cea artistică. Principalele elemente care diferentiază 
aceste forme ale creativității sunt: 

1. contribuţia interiorităţii şi a exteriorităţii în procesul creaţiei: în creativitatea artistică se exprimă 
mai mult fondul psihologic al creatorului, iar în cea ştiintifică mai ales mediul investigat; 

2. tipul de infomaţie vehiculată: cea figurală este folosită în artă, cea simbolică în ştiinţă, literatură, 
cea comportamentală în medicină, literatură, artă; 

3. criteriile de validare a produselor create: în creativitatea ştiinţifică, criteriul folosit este cel al 
adevărului, în creativitatea tehnică cel al eficienţei şi în cea artistică cel estetic; 

4. personalitatea creatoare: inteligenţa are un aport mai mare în creativitatea ştiinţifică şi mai puţin 
în cea artistică; în cazul aptitudinilor situaţia este inversă; 

5. atitudinile: sunt diferite de la un domeniu la altul, în funcţie de tipul de creativitate respectivă. 

Creativitatatea ştiinţifică şi cea tehnică pot fi şi ele diferenţiate prin: faza de preparare are o 
mai mare întindere în ştiinţă, aptitudinile speciale solicitate (în creativitatea ştiinţifică — aptitudinea 
verbală şi spaţială, în creativitatea tehnică — aptitudinea senzorio-motorie şi perceptiv-spaţială). În 
acest sens, Solomon Marcus apreciază că obiectul este cel ce diferenţiază ştiinţa de tehnică, în 
ştiinţă fiind abordate legile generale ale fenomennelor, iar în tehnică se elaborează instrumentele şi 
modalitaţile de valorificare a acestor legi. 

Se apreciază că aceste forme ale creativitaţii se cristalizează cu adevărat în adolescenţă, dar 
pot fi observate unele indicii în acest sens, încă de la vârsta preşcolarităţii. 

Creativitatea artistică poate fi circumscrisă prin calitațile: pot fi folosite mai multe tipuri de 
informaţii din cele menţionate în modelul lui J. P. Guilford (figurală, semantică, simbolică, 
comportamentală); coeficientul de inteligenţa trebuie să fie de minim 95-100, dar o importanţă 
aparte o au aptitudinile specifice; factorii motivaţionali, afectivi, caracteriali ai personalitaţii 
creatoare. Tipurile pe care le putem distinge în cadrul creativităţii artistice sunt: 

-creativitatea literară; calitățile pe care le întalnim la creatori: gândirea simbolică, memoria auditivă 
şi vizuală, imaginație bogată, flexibilitatea asociaţiilor verbale, originalitatea figurilor de stil, 
capacitatea empatică, simţ estetic, perseverenţă, interese faţă de valorile autentice ale culturii; 


-creativitatea muzicală; creatorul din această categorie poate prezenta cea mai puternică precocitate 
a aptitudinilor, discriminarea înălțimilor, intensității şi duratei sunetelor muzicale, simţul ritmului, 
memoria tonală, forță şi elasticitate manuală, memorie auditivă, profunzime în trăiri; 

-creativitatea din artele plastice (grafică, pictură, sculptură) presupune existenţa abilităților: spirit de 
observaţie, acuitate vizuală, simţul luminii şi al culorii, simţul proporției şi al ritmului, al formei şi 
volumului, dexteritate manuală, bună coordonare a văzului şi auzului; 

-creativitatea scenică presupune o îmbinare între arta cuvântului şi pantomimă si are trei dimensiuni 
majore: cognitivă, afectivă, expresivă; calitățile necesare sunt: o bogată cultură generală şi de 
specialitate, dicție, expresivitate în limbajul verbal şi gestual, capacitate de autoinducere şi 
exprimare a emoţiilor. 

Ultima parte a cursului se ocupă de relaţia ce există între fenomenul supradotării, ca 
manifestare umană cu multiple fațete, având ca element dominant performanţele excepționale, şi 
creativitate. Supradotarea a fost definită prin mai multe modalităţi şi anume: obiectivă (prin 
raportare la rezultatul obtinut la un test de inteligenţă); descriptivă (cu referire la obținerea unei 
performanţe); comparativă (prin compararea trăsăturilor unui copil supradotat cu cele ale unuia de nivel 
mediu). În primii ani de viaţă indicatorii unui copil supradotat sunt următorii: activism, receptivitate 
superioară, precocitatea vorbirii, bogaţia vocabularului, spirit interogativ, memorie bună, imaginație 
bogată. Diferențe semnificative între copiii supradotaţi şi ceilalți au fost constatate la următoarele niveluri: 
intelectual (memorie remarcabilă, dominante în privinţa aptitudinilor speciale), afectiv (echilibrul 
emoțional, nivele scazute ale timidităţii, depresiei şi anxietaţii), caracterial (încredere în sine, inițiativă, 
perseverenţă, nonconformism, preferința pentru complexitate), interesele (diversificate şi fluctuante, 
colecționează diverse obiecte, construieşte aparate), relațiile interpersonale (fiind mai optimişti, mai 
toleranţi, mai cooperanți cu ceilalți). Organizarea şi instituţionalizarea educaţiei acestor elevi au fost 
orientate în urmatoarele direcții: constituirea unor şcoli distincte pentru aceştia, organizarea unor activități 
în afara orelor de curs, clasele speciale sau obiectele facultative. 

Creativitatea este considerată o condiţie a supradotării intelectuale sau talentului, întrucât copiii 
superior înzestrați sunt capabili de idei, produse noi, acest lucru implicând corelația dintre creativitate şi 
abilitățile mentale superioare. Inteligența completează creativitatea, iar prin produsele originale, exprimă 
nivelul valoros de manifestare a intelectului. Întrucât, procesul creativităţii presupune independența şi 
divergenţa gândirii, nonconformismul, comportamente productive neuzuale, persoanele înalt creative vor 
avea mai multe probleme adaptative, lucru care se întâmplă şi în cazul copiilor supradotaţi. Deşi s-a 
constatat că între creativitate şi inteligenţă nu există o corelaţie foarte ridicată, trebuie menţionat faptul că 
nu pot fi înalt creativi acei indivizi cu un nivel intelectual redus. 

Cursul se încheie cu aspecte referitoare la importanţa climatului pentru dezvoltarea potenţialului 
creator. Astfel, în primul rând este prezentată influenţa climatului asupra formării şi afirmării creativităţii 
(importanţa familiei, prin încurajarea independenţei intelectuale, crearea unor situaţii care să favorizeze 
dezvoltarea intereselor şi aptitudinilor pentru diferite domenii de activitate; profesorii pot influența, de 
asemenea, prin încurajarea elevilor să pună întrebari, să fie activi prin operare cu idei şi obiecte, să discute 
şi să dezbată, să critice constructiv), influenţa climatului asupra performanţelor creatoare (Constantin 
Cojocaru aminteşte următoarele strategii pentru apariţia şi valorificarea ideilor creatoare dintr-o unitate 
productivă: antrenarea persoanelor cu performanţe creatoare în echipe de creativitate; depistarea ideilor 
creatoare la întregul personal al organizației); influenta condiţiilor social-istorice (condiţiile social-istorice 
şi cele cultural-ştiințifice se constituie în bază pentru dezvoltarea şi apariția marilor creaţii în stiință, 
tehnică şi artă, dar nu trebuie ignorate aspectele individual-psihologice, fiecare savant având o evoluție 
proprie; după cum spune G. Gordon, descoperirea are un caracter personal, dar nu putem omite faptul că 
procesul creator, ca proces individual se desfăşoară într-un mediu organizațional şi social şi este direct 
influențat de acest mediu. 

